Gert van Groningen
Gert van Groningen, Gertt van Grønningen, d. før 1577, sten- og billedhugger. Gert van Groningens virksomhed i Danmark kendes fra 1573, da han fik bestilling på en stenport og en brønd til Skanderborg Slot; de blev senere overført til Kronborg, hvortil han 1574-76 udførte bl.a. kaminer, vinduer og portaler.
To våbensten over indgangen til Helsingør Rådhus er også værker af Gert van Groningen, mens epitafiet over Holger Rosenkrantz med to hustruer i Uth Kirke ved Horsens tilskrives ham.